SKRIFTLIG FORESPØRGSEL P-1350/98

af Ernesto Caccavale (UPE) til Kommissionen

(27. april 1998)

Om: Diskriminering i forbindelse med almindelig udvælgelsesprøve KOM/A/8/98 og KOM/A/11/98

I De Europæiske Fællesskabers Tidende af 31. marts 1998 offentliggjordes meddelelse om afholdelse af almindelige udvælgelsesprøver for fuldmægtige (A6/A7) og assisterende fuldmægtige (A8) i Kommissionen. Den første af disse to prøver, som afholdes med henblik på besættelse af stillinger på et højere niveau, henvender sig til ansøgere, der ud over at have aflagt en afsluttende universitetseksamen allerede er i besiddelse af erhvervserfaring på det pågældende område. Med hensyn til den anden prøve kræves det derimod kun, at ansøgerne er i besiddelse af et diplom, i det foreliggende tilfælde en afsluttende universitetseksamen. Med hensyn til sidstnævnte prøve fastsættes der dog det yderligere adgangskrav, at den afsluttende universitetseksamen skal være aflagt efter den 4. maj 1995. Den foregående udvælgelsesprøve offentliggjordes i 1993.

Derfor er det paradoksalt nok sådan, at personer, der søger ansættelse første gang eller er arbejdsløse og har aflagt deres afsluttende universitetseksamen før den 4. maj 1995 ikke kan gøre sig håb om at få ansættelse i kategori A8 i Kommissionen og slet ikke i kategori A6/A7. Desuden havde personer, der har aflagt afsluttende universitetseksamen efter 1993, ikke mulighed for at deltage i den foregående udvælgelsesprøve.

Vil Kommissionen:

1. oplyse, hvilke foranstaltninger den agter at træffe for at bringe denne åbenlyse diskriminering til ophør?

2. i fald den ikke agter at foretage sig noget, forelægge en fyldestgørende og klar begrundelse for, hvorfor unge arbejdsløse, der har aflagt afsluttende universitetseksamen efter 1993 og før den 4. maj 1995, ikke vil kunne nyde godt af de lige muligheder, som Kommissionen hele tiden gør så kraftig reklame for i informationskampagner finansieret ved hjælp af de europæiske borgeres penge?

3. endelig oplyse, hvem der skal afholde alle de administrative og retlige omkostninger i forbindelse med den bølge af retssager, der højst sandsynligt vil blive anlagt som følge af bestemmelserne om udelukkelse af universitetskandidater, der ikke i øjeblikket er i besiddelse af de nødvendige kvalifikationer for at kunne få adgang til udvælgelsesprøven?

Svar afgivet på Kommissionens vegne af Erkki Liikanen

(19. maj 1998)

Kommissionen offentliggjorde den 31. marts 1998 en meddelse om afholdelse af de nævnte almindelige udvælgelsesprøver inden for økonomi/statistik, forbindelser udadtil/forvaltning af bistand til tredjelande samt jura/offentlig forvaltning. Udvælgelsesprøverne inden for økonomi/statistik og jura/offentlig forvaltning afholdes på A8 - og A7/A6 - niveau, og prøverne inden for forbindelser udadtil/forvaltning af bistand til tredjelande kun på A7/A6 niveau.

Formålet med udvælgelsesprøverne er at tiltrække ansøgere, der er højt kvalificerede både hvad angår universitetsuddannelse og erhvervserfaring på de pågældende områder. Således skal ansøgere til A7/A6 - udvælgelsesprøven have minimum tre års erhvervserfaring efter afsluttet universitetsstudium, og heraf skal de to års erfaring have forbindelse med det valgte arbejdsområde. For ansøgerne til A8 - udvælgelsesprøven, for hvem der ikke er noget krav om erhvervserfaring, stilles der krav om, at deres eksamensbevis skal være opnået efter 4. maj 1995. Dette har til formål at sikre deltagelse af ansøgere med de nyeste universitetsuddannelser, og som med sig til institutionen kan bringe den seneste viden inden for deres fagområde. Det drejer sig for Kommissionen om at finde den rette balance mellem ansættelse af tjenestemænd med en vis dokumenteret erhvervserfaring og tjenestemænd med "dugfriske" uddannelser.

Det er sandt, at der kan være tilfælde, hvor personer enten ikke har opnået den nødvendige erhvervserfaring eller har afsluttet deres universitetsgrad før den angivne dato. I den forbindelse skal der mindes om, at der i meddelelsen om udvælgelsesprøver står, at praktikophold, erhvervsmæssig specialisering eller dygtiggørelse samt videreuddannelse eller forskning, som forbereder ansøgeren til at udføre de funktioner, der beskrives i meddelsen om udvælgelsesprøver, også tages i betragtning som erhvervserfaring.

Desuden skal det noteres, at ansættelserne i Kommissionen arrangeres på basis af institutionens behov og ikke på årsbasis, samt at udvælgelsesprøverne, når de afholdes, ikke arrangeres med henblik på at være åbne for alle personer, der har opnået en universitetsgrad siden sidste udvælgelsesprøve. I denne sammenhæng er det ikke uden betydning at minde om, at de omtalte udvælgelsesprøver formodes at tiltrække et stort antal ansøgere. Der var 55.000 ansøgere til de sidste udvælgelsesprøver af denne type.

Kommissionen vurderes alt i alt, at de omhandlede meddelelser om udvælgelsesprøver sikrer deltagelse af de ansøgere, som har den profil, der passer bedst til Kommissionens behov, og lige behandling af de ansøgere, der opfylder adgangskravene.